FSMART มือขึ้น! จ่อเซ็นสัญญาบริการโอนเงินผ่านตู้ให้แบงก์เพิ่มอีกราย Q4/59
FSMART มือขึ้น! จ่อเซ็นสัญญาบริการโอนเงินผ่านตู้ให้แบงก์เพิ่มอีกราย Q4/59
15 ส.ค. 2559

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทเตรียมเซ็นสัญญากับธนาคารพาณิชย์อีก 1 แห่งภายในช่วงไตรมาส 4/59 นี้ เพื่อให้บริการโอนเงินผ่านตู้บุญเติม จากปัจจุบันมีให้บริการกับธนาคารกรุงเทพ (BBL) ธนาคารกรุงศรีอยุธยา (BAY) ธนาคารไทยพาณิชย์ (SCB) และธนาคารกสิกรไทย (KBANK) โดยมียอดทำรายการอยู่ที่ 2,000 รายการ/วัน
สำหรับผลประกอบการในปีนี้บริษัทฯยังคงเป้าหมายไว้ที่เติบโต 30% จากปีก่อนที่มีรายได้ 1683.96 ล้านบาท และคาดอัตรากำไรสุทธิไม่ต่ำกว่าปีก่อนที่ทำได้ 16.14%
ขณะที่ไตรมาส 2/59 รายได้และกำไรสุทธิเติบโตได้ราว 40% จากช่วงเดียวกันของปีก่อนที่มีรายได้ 433 ล้านบาท กำไรสุทธิ 70.65 ล้านบาท ซึ่งเป็นผลจากการขยายตู้อย่างต่อเนื่อง โดยมีตู้บุญเติมรวมทั้งหมดแล้ว 79,618 ตู้ และจะขยายเป็น 90,000 ตู้ภายในปีนี้ โดยจะมีการขยายตู้ราว 2,000 ตู้ต่อเดือน และมียอดเติมเงินรวม 21,000 ล้านบาท
ประกอบกับ ล่าสุดได้เซ็นสัญญากับ บมจ.โทเทิ่ล แอ็คเซ็ส คอมมูนิเคชั่น (DTAC) ร่วมจัดโปรโมชั่นเติมเงิน 50 บาทขึ้นไปได้โบนัส 10 บาท เพื่อส่งเสริมยอดเติมเงินผ่านตู้บุญเติมจากที่ก่อนหน้านี้ได้จัดโปรโมชั่นเติมเงินร่วมกับค่ายโทรศัพท์มือถือ ได้แก่ True Wallet ที่ตู้บุญเติมฟรีค่าบริการทั่วประเทศ การสะสมแต้มเพิ่มจากการเติมเงินมือถือ True ลุ้นแลกของรางวัล และโปรโมชั่นเติมเงิน One-2-call 50 บาทได้รับค่าโทรฟรี 5 บาท
นายสมชัย กล่าวอีกว่า บริษัทคงเป้าหมายระยะยาวในปี 60 จะมีตู้เติมเงิน 114,000 ตู้ และมียอดเติมเงินอยู่ที่ 27,000 หมื่นล้านบาท และในปี 61 จะมีจำนวนตู้เติมเพิ่มเป็น 138,000 ตู้ ยอดการเติมเงินอยู่ที่ 33,000 ล้านบาท
“ถึงแม้ว่าในช่วงครึ่งปีแรกที่ผ่านมาผลประกอบการจะเติบโตได้แล้วกว่า 40% และในช่วงไตรมาส 3/59 ยังมีแนวโน้มการเติบโต 40% อีก แต่บริษัทฯยังคงเป้าหมายรายได้ไว้เท่านี้ก่อน ซึ่งเราคงจะไปโชว์ผลงานในช่วงปลายปีมากกว่าว่าเราจะทำได้เกินเป้าเท่าไหร่”นายสมชัย กล่าว